የኦሮሚያ ትራንስፖርት ባለስልጣን በአዳማ የትራፊክ ኮምፕሌክስ የባለሙያዎችን ብቃት የማረጋገጥ ስራ እያከናወነ ነው
የኦሮሚያ ትራንስፖርት ባለስልጣን በክልሉ የመጀመሪያ በሆነዉንና በቴክኖሎጂ በሚደገፈዉ የአዳማ የትራፊክ ኮምፕሌክስ የባለሙያዎችን ብቃት የማረጋገጥ ስራ በማከናወን ላይ ይገኛል።የማዕከሉ ዳይሬክተር አቶ ተስፋዬ አሰፋ ለማዕከሉ ግንባታ 80 ሚሊዮን ብር ወጭ እንደተደረገ ገልጸው ግንባታው ሙሉ በሙሉ ተጠናቆ በተያዘው አመት ስራ እንደጀመረ አስታውቀዋል፡፡ማዕከሉ ከተለያዩ የአሽከርካሪዎች ማሰልጠኛዎች ለሚመጡ አሽከርካሪዎች የብቃት ማረጋገጫ የተግባር ፈተና በመፈተን አሽከርካሪዎቹ ብቁ ስለመሆናቸው ማረጋገጫ ይሰጣልም ብለዋል፡፡ከዚህም በተጨማሪ በየአሽከርካሪዎች ማሰልጠኛዎች ውስጥ ቴክኒሻን በመሆን ለሚሰሩ ባለሙያዎች የ45 ቀናት ስልጠና እና ፈተና በመስጠት ሰርትፊኬት ይሰጣል፡፡የፈተናው ሂደት በዘመናዊ ቴክኖሎጂ የተደገፈ በመሆኑ ፈታኝና ተፈታኝ እንደማይገናኙ ዳይሬክተሩ ጠቁመው ይህም የተለያዩ ህገወጥ አሰራሮችን ለመከላከል ያስችላል ብለዋል፡፡ከዚህ በኋላም በክልሉ የሚገኙ የመንግስት ተቋማት ተሸከርካሪዎች አመታዊ የቴክኒክ መርመራ የሚያደርጉት በዚሁ ማዕከል እንደሆነም ለማወቅ ተችሏል፡፡ማዕከሉ ብቁ ሙያተኞችን አሰልጥኖ እና ብቃታቸዉን አረጋግጦ በማዉጣት እንደ ሀገር በአሽከርካሪዎች ምክንያት የሚከሰተዉን የትራፊክ አደጋ ለመቀነስ ከፍተኛ አስተዋፅኦ እንደሚኖረዉም ተነግሯል።